|  |  |
| --- | --- |
|  |  *See artikkel kõneleb naatriumkloriti 28% vesilahusest; mitte segi ajada naatriumkloriidi ehk keedusoolaga; teisi tähendusi vaata täpsustuslehelt MMS (täpsustus).* |

---

MMS pudelis
**MMS** (inglise keeles *Miracle Mineral Solution* või *Miracle Mineral Supplement*, 'imeline mineraalilahus' või 'imeline mineraalilisand' ja 'imeline mineraalide lisand') on alates 2006. aastast Ameerika Ühendriikides ja hiljem ka mujal turundatud mürgine aine ("organismi puhastaja"). Koostiselt on see naatriumkloriti 28% vesilahus, mida kasutusjuhendi kohaselt tuleb "aktiveerida" sidrunhappega või soolhappe lahusega, nii et tekib kloordioksiidi lahus.

Terviseamet on hoiatanud, et nii kloordioksiid kui selle valmistamise lähteained on mürgised kemikaalid, mille tarvitamine "pole ühegi tervisehäda korral põhjendatud".

Naatriumklorit on kemikaal, mis võib hoolimatul käitlemisel või manustamisel põhjustada oksendamist, kõhulahtisust, siseelundite kahjustusi ja surma. Kloordioksiid võib suuremate koguste manustamisel põhjustada seedetrakti, silmade ja hingamisteede ärritust, iiveldust, oksendamist ning kõhulahtisust, kõrvaltoimetena on kirjeldatud ka vereloome kahjustusi ja neerupuudulikkust.

Turundamine imeravimina
-----------------------

Näiteks on teada juhtum, kus 2009. aasta augustis manustas ennetava meetmena malaaria vastu MMS-i üks Mehhiko naine, kes oli merereisil Vanuatule koos oma ameeriklasest abikaasaga. 15 minutit hiljem hakkas naisel paha ning 12 tunni pärast ta suri.

Turundajate väidete sõnul "ravib" imelahuse tilkade manustamine kiirelt paljusid või kõiki haigusi ja vaevuseid, sh vähki, AIDS-i, grippi, autismi jne. Turustamisel on peamine meetod võrkturundus ja suhtlusvõrgustikes avalikkusele suletud kommuunid. Tarbijale suunatud kommunikatsioon sisaldab tervislike eluviiside terminoloogiat ("öko-" jms), kasutatakse ära tundlike tarbijate väheteadlikkust ja meeleheidet ning tihtipeale ka vastumeelsust konventsionaalse meditsiini suhtes. 

Ameerika Ühendriikides ja Austraalias on MMS-i müüjaid petturluse eest süüdi mõistetud. Belgias ja teistes Euroopa riikides on antud välja hoiatus aine tarbimise ohtlikkuse kohta.

Oktoobris 2010 avaldas Šveitsi ravimiinstituut Swissmedic teate "Warnung vor dem 'Wundermittel' *Miracle Mineral Supplements* (*MMS*)" ('hoiatus imerohu MMS eest'), mis põhines Šveitsi terviseameti ja Prantsuse vastavate ametkondade hoiatustel. Prantsusmaal oli selleks ajaks registreeritud mitmeid MMS-i mürgistusjuhtumeid.

Saksamaal Ülem-Baieri liidumaal oli 2010. aasta lõpus kohtu all arst, kes oli oma patsientidele müünud MMS-i. Juulis 2012 soovitas Saksamaa riskide hindamise instituut (Bundesinstitut für Risikobewertung, BfR) vältida MMS-i kasutamist. Laialdaselt leviva reklaami tõttu rõhutas Saksamaa ravimi- ja meditsiinitoodete instituut (Bundesinstitut für Arzneimittel und Medizinprodukte, BfArM) ravimiloa puudumist ja sellest tulenevaid ohtusid MMS-i puhul. 2015. aastal kuulutas BfArM MMS-i ja MMS2 (MMS-i kaltsiumhüpokloritiga versioon kapslites) ohtlikuks ja ütles, et põhjendatud kahtluse kohaselt avaldavad need ained juhiste järgi kasutatuna korvamatult kahjulikku mõju.

Eestis
------

Eestis pälvis MMS-i propaganda esmakordselt avalikkuse tähelepanu 2009. aastal, mil eesti keeles ilmus Robert O. Youngi ja Shelly Redford Youngi raamat "pH ime: tasakaalusta oma toitumist, paranda oma tervist" (tõlkija Raili Puskar, eessõna Riina Raudsik, kirjastus Balti Raamat). Lisaks MMS-i lahusele soovitas raamat juua ka vesinikperoksiidi ehk vesinikülihapendit, mis on tuntud tugeva pleegitusainena. Raamatu ilmumise järel tuli kõnesid ka mürgistusteabekeskusesse ning mürgistusteabekeskus, kiirabi ja Tartu Ülikooli toksikoloogid tegid ajakirjanduses ühisavalduse, milles palusid inimestel kloordioksiidi või vesinikülihapendi lahuseid mitte mingil juhul juua ega muul moel manustada.

Taas tõusis MMS ajakirjanduse huviorbiiti 2015. aastal seoses avalikkusele suletud Facebooki grupiga, kus propageeriti nii "lahjendatud" MMS-i lahuse joomist kui ka lastele jootmist. Grupi eestvedajateks nimetas ajakirjandus Tallinna Tehnikaülikooli töötajat Merili Kukuškinit ja Jaanika Veskit. Grupis osalenud Jüri aleviku perearst ja tervisekeskuse juhataja Riina Raudsik nimetas ennast vaid vaatlejaks ja eitas MMS-i propageerimist, vaatamata varem raamatule "pH ime" kirjutatud eessõnale. See Facebooki grupp suleti viimaks 2018. aasta septembris, kui see oli kasvanud juba ligi 8000-liikmeliseks.

Nagu mujalgi, on ka Eestis MMS-i reklaamis kasutatud otsest valet ja keemiliselt ebapädevaid väiteid. Näiteks on MMS-i propageerija Merili Kukuškin väitnud: "MMS ei olegi mürgine, MMS on ju kõigest lauasool ja vesi," ning kinnitanud, et MMS-i efektiivsus vähiravis on 90% ("Samamoodi vähk, nagu te juba teate, on väga lihtsasti ravitav."). Kukuškini sääraseid väiteid kommenteeris uudisteportaal Delfi nii: "Olgu täpsustatud, et lauasool ehk keedusool on naatriumkloriid, mitte kloordioksiid, ja arvestades, et Kukuškin on (tootmistehnika) doktorikraadiga inimene, on ebatavaline, et ta sellise vea teeb."
On ka teada, et Kukuškin on seotud MMS-i Eestis müüva ettevõttega OÜ Organic Care.

Seoses vajadusega kaitsta lapsi mürgituste eest avaldasid protesti ja tunnistasid vajadust MMS-i levikut takistada paljud tervishoiutöötajad, ajakirjanikud ja poliitikud.

Kloordioksiidi levitamise ja tarvitamise asjaolude väljaselgitamiseks algatas politsei väärteomenetluse.

MMS-ile, sellega tihti samaaegselt tarbitavale DMSO-le (dimetüülsulfoksiid) ning muudele sarnastele mürgistele ühenditele raviomaduste omistamine ja nende ravimina müümine on karistatav. Samuti loetakse selliste ainete lastele manustamine lapse väärkohtlemiseks.

Eestis on püütud MMS-i müüa ka nii, et toote pakenditel keelatakse aine seespidine tarvitamine, aga inimesi juhendatakse, et need sildid on mõeldud vaid selleks, et Terviseamet ei saaks algatada järelevalvemenetlust ning soovitatakse ainet siiski sisse juua. Nii on seda veebipoes müüdud kui "mineraalset suuloputusvahendit" ning see on ametlikult registreeritud kosmeetikatootena.

Tarbijakaitse ja Tehnilise Järelevalve Amet lasi 31. märtsil 2021 eemaldada välireklaami, mis viitas MMSi kui COVID-19 ravivahendit tutvustavale veebisaidile koroonavabaelu.ee ning muuta saidi ligipääsmatuks.

Viited
------

1. 1 2  Marian Võsumets (toimetaja) (24. september 2015). "Lastearstid tegid üleskutse Eesti ühiskonnale". *Postimees*. Vaadatud 24. septembril 2015.
2. 1 2  "Miracle Mineral Solution (MMS) ja Dimetüülsulfoksiid (DMSO) – ohud kasutamisel ja tõestamata väited". *Ravimiamet*. 25. september 2015. Originaali arhiivikoopia seisuga 11. aprill 2021. Vaadatud 11. aprill 2021.
3. ↑  Haidi Kanamäe (10. märts 2020). "Terviseameti järelevalvetoimingute tulemusena kõrvaldati turult 2019.aastal mitmed tervisele ohtlikud tooted" (PDF). *Terviseamet*. Vaadatud 11. aprill 2021.
4. 1 2  "Terviseamet keelas MMS-i levitamise". *ERR*. Vaadatud 22.07.2020.
5. ↑  "MMS on kloordioksiidil põhinev tervisele kahjulik lahus". *Terviseameti koduleht*. Vaadatud 22.07.2020.
6. ↑  Gibson, Joel (9. jaanuar 2010). "Death in paradise". *The Sydney Morning Herald*. ISSN 0312-6315. Originaali arhiivikoopia seisuga 14.12.2013. Vaadatud 11.02.2012.
7. 1 2  Maria-Ann Rohemäe (21.09.2015). "Politsei algatas seoses kloordioksiidi levitamise ja tarvitamisega väärteomenetluse". ERR. Vaadatud 23.09.2015.
8. ↑  Ossinovski: USAs ja Austraalias on MMSi müüjaid juba petturluse eest süüdi mõistetud Delfi 21. september 2015
9. ↑  swissmedic – Schweizerisches Heilmittelinstitut – Warnung vor dem sog. Wundermittel "Miracle Mineral Supplements (MMS)".
10. ↑  Bundesamt für Gesundheit – Miracle Mineral Supplement (MMS).
11. ↑  tz.de: Chlorreiniger als Wundermedizin verkauft: Razzia bei Münchner Arzt, vom 27. Dezember 2010
12. ↑  BfR rät von der Einnahme des Produkts „Miracle Mineral Supplement" („MMS") ab (PDF; 32 kB), vom 2. Juli 2012.
13. ↑  BfArM warnt vor der Anwendung von „Miracle Mineral Supplement" als Arzneimittel Pressemitteilung Nummer 08/14 vom 30. Mai 2014.
14. ↑  Bundesinstitut für Arzneimittel und Medizinprodukte stuft zwei „Miracle Mineral Supplement"-Produkte als zulassungspflichtig und bedenklich ein, Pressemitteilung Nummer 03/15 vom 26. Februar 2015.
15. ↑  "pH ime" raamatukogukataloogis Ester (loetud 23.09.2015)
16. ↑  Hoiatus: raamat soovitab juua söövitavaid aineid Delfi 16. oktoober 2009 (loetud 23.09.2015)
17. ↑  Anna Põld (21. september 2015). "Mürgise "imeravimi" teema pälvis avalikkuse tähelepanu esimest korda 2009. aastal". *Delfi*. Vaadatud 23.09.2015.
18. ↑  Kirsti Vainküla (23. september 2015). "Me andsime oma lastele MMSi". *Eesti Ekspress*.
19. 1 2  "KUULA: Doktorikraadiga Merili Kukushkin: MMS ei ole mürgine, MMS on ju kõigest lauasool ja vesi". *Delfi*. Ekspress Grupp. 22. september 2015. Vaadatud 23.09.2015.
20. ↑  Marian Võsumets MMS-gruppi kuuluv arst: olen vaatleja Postimees 22. september 2015 (loetud 23.09.2015)
21. ↑  "Facebook sulges MMS-i kinnise grupi" ERR, 11. september 2018
22. 1 2  Merilin Pärli: ""Ignoreeri silti" ehk kuidas ohtlik MMS tarbijateni jõuab ja ametkonnad ära lollitatakse" ERR, 10. august 2018
23. ↑  Liis Velsker Toksikoloog lastele kloordioksiidi jootmisest: ma pean seda kuritegelikuks ERR 17.09.2015 (loetud 23.09.2015)
24. ↑  Purga, Kersna ja Alender: ärge eksperimenteerige oma laste peal ERR 19.09.2015 (loetud 23.09.2015)
25. ↑  Merili Nael Port MMS-ist: eksperimenteerimist ei tohiks massidesse lasta ERR 21.09.2015 (loetud 23.09.2015)
26. ↑  MMS ja DMSO faktileht Sotsiaalministeerium (loetud 08.10.2015)
27. ↑  "TTJA: koroonavabaeesti.ee välireklaamid on eemaldatud ja veebisait muudetud ligipääsmatuks". 7. aprill 2021. Vaadatud 11. aprill 2021.

Välislingid
-----------

* Hoiatus: raamat soovitab juua söövitavaid aineid Delfi, 16. oktoober 2009
* Martin Vällik: "pH IME" — imemuinasjutt lapsemeelsele täiskasvanule Skeptik.ee, 24. oktoober 2009
* Uuriv ajakirjanik: selleks, et nn imeravim MMS ravimina toimiks, peaks ta esmalt loodusseadusi eirama Delfi, 17. september 2015
* Autismiühing: ärge uskuge juttu MMSi (kloordioksiid) autismivastasest mõjust Delfi, 19. september 2015
* MMS-grupi siseheitlused: «Ärge laske end meediakärast häirida!» Postimees, 22. september 2015
* Triin Ärm: «AK» katse: mida teeb MMS kindaga? Postimees, 22. september 2015
* Tuuli Jõesaar: Kloordioksiidi äris võib liikuda suuri summasid Eesti Päevaleht, 23. september 2015
* Mida teha, et vanemad ei joodaks oma lastele pesuvalgendit? Eesti Loodus, veebruar 2016, 28–31
* Merlis Nõgene: ANALÜÜS ⟩ Idiokraatia sünni maha magamine elus ja filmis Postimees arvamus, 31. juuli 2021